Werkloosheidsyfer daal met volle persentasiepuntArgieffoto bloot ter illustrasie. (Foto: Unsplash) Die amptelike werkloosheidsyfer het van die tweede tot die derde kwartaal vanjaar met ŉ volle persentasiepunt – van 33,9% na 32,9% – gedaal. Dít is veel laer as die rekordhoogtepunt van 35,3% wat die land se werkloosheidskoers in die vierde kwartaal van 2021 bereik het. Altesame 15,8 miljoen mense in Suid-Afrika het nou werk nadat 204 000 nuwe werksgeleenthede tussen Julie en September vanjaar in veral die vervaardiging-, handel-, konstruksie- en vervoersektor geskep is. Sowat 7,7 miljoen Suid-Afrikaners sit egter steeds sonder werk, aldus Statistieke Suid-Afrika (StatsSA) se jongste syfers. Luidens die syfers het die aantal werklose mense met 269 000 in die derde kwartaal van 2022 afgeneem terwyl die getal ontmoedigde werksoekers met 54 000 na 3,5 miljoen afgeneem het vergeleke met die vorige kwartaal. Die aantal mense wat weens bepaalde redes – afgesien daarvan dat hulle ontmoedig is – ekonomies onaktief is, het egter tussen die laaste twee kwartale met 264 000 toegeneem. Vervaardiging (123 000), handel (82 000), konstruksie (46 000) en vervoer (33 000) het die meeste nuwe werksgeleenthede in die periode van Julie tot September geskep, terwyl die meeste werkverliese in finansies (80 000), private huishoudings (36 000) en mynwese en landbou (1 000) aangeteken is. Wes-Kaap skep meer werk Die Wes-Kaap het tans die laagste amptelike werkloosheidskoers (24,5%) van al nege provinsies. Werkloosheid in dié provinsie het tussen Julie en September met 3% afgeneem. Cayla Murray, die DA se Wes-Kaapse woordvoerder oor finansies, ekonomiese geleenthede en toerisme, sê dit is duidelik uit die statistieke dat dié provinsie meer werk skep as ander. Die Wes-Kaap se uitgebreide werkloosheidsyfer – aktiewe werksoekers sowel as ontmoedigde werksoekers – staan tans op 29,5% , soveel as 13,6% laer as die nasionale gemiddeld wat op 43,1% staan. [????] South Africa’s #unemployment rate decreased by 1,0 percentage point to 32,9% in Q3:2022 compared to Q2:2022. Read more here: https://t.co/ySn3j87DRy#StatsSA pic.twitter.com/ZYLgDe0UQs — Stats SA (@StatsSA) November 29, 2022